Úri szűz dicsérete
Tested fehér és makulátlan,
De szemedben álmatlan éjek.
Láthatatlan, buja jelírás
Borítja melled s homlokodon
A bélyeg. 

Vágyad több, mint az utcalyányé,
Éji óráid vétkesebbek.
Ajkidon a nedves hazugság
S ringó járásodban nagy bünök
Lebegnek. 

Az ördög s a hazugság védi
Ezt a te híres szűzességed,
Láthatatlan, buja jelírás
Borítja melled s homlokodon
A bélyeg.
Versek